Parlamentul  României

[image: image2.png]FOMANIA




	Comisia pentru buget, finanţe şi bănci
	
	Bucureşti,    06.03.2014
Nr. 4c-2/102
PLx.70/2014


BIROULUI  PERMANENT

AL

CAMEREI  DEPUTAŢILOR

Vă înaintăm, alăturat, raportul asupra proiectului de Lege pentru modificarea şi completarea Legii nr. 105/2011 privind gestionarea şi utilizarea fondurilor externe nerambursabile şi a cofinanţării publice naţionale, pentru obiectivul „Cooperare teritorială europeană”, trimis spre dezbatere în fond cu adresa nr. PLx.70/2014 din 24 februarie 2014, înregistrat sub nr. 4c-2/102 din 25 februarie 2014, Camera Deputaţilor fiind Cameră decizională. 
În raport cu obiectul şi conţinutul său, iniţiativa legislativă face parte din categoria legilor ordinare.

PREŞEDINTE,

Gheorghe DRAGOMIR

RAPORT

asupra proiectului de Lege pentru modificarea şi completarea Legii 
nr. 105/2011 privind gestionarea şi utilizarea fondurilor externe 
nerambursabile şi a cofinanţării publice naţionale, pentru obiectivul 
„Cooperare teritorială europeană”
În conformitate cu prevederile art. 95 şi 115 din Regulamentul Camerei Deputaţilor, republicat, Comisia pentru buget finanțe și bănci a fost sesizată spre dezbatere în fond,  în procedură de urgență, cu proiectul de Lege pentru modificarea şi completarea Legii nr. 105/2011 privind gestionarea şi utilizarea fondurilor externe nerambursabile şi a cofinanţării publice naţionale, pentru obiectivul „Cooperare teritorială europeană” , trimis cu adresa nr. PLx.70/2014 din 24 februarie 2014, înregistrat sub nr. 4c-2/102 din 25 februarie 2014.

Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a adoptat iniţiativa legislativă în şedinţa din 18 februarie 2014.

La întocmirea raportului s-a avut în vedere avizul favorabil al Consiliului Legislativ.
În raport cu obiectul şi conţinutul său, iniţiativa legislativă face parte din categoria legilor ordinare.
Prin această iniţiativa legislativă se propune completarea cadrului legislativ în vederea stabilirii fluxurilor financiare pentru reîntregirea bugetelor (bugetul de stat, bugetul asigurărilor sociale de stat, bugetele fondurilor speciale) din care au fost suportate cheltuielile necesare finalizării părtii proprii a proiectelor implementate de partenerii/beneficiarii din Romania. Aceasta situație a fost determinata de suportarea de la bugetul de stat, bugetul asigurărilor sociale de stat sau bugetele fondurilor speciale a cheltuielilor necesare pentru finanţarea tranşei finale în cazul proiectelor finanţate din Instrumentul European de Vecinătate şi Parteneriat, implementate de partenerii de proiect/beneficiarii din România finanţaţi din aceste bugete si de necesitatea ca sumele aferente tranşelor finale să fie înapoiate la bugetele din care au fost cheltuite iniţial. Modificările propuse vor conduce la asigurarea unei implementări corespunzătoare a proiectelor cu finanţare externa nerambursabila din fonduri aferente Instrumentului European de Vecinătate si Parteneriat.

În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat iniţiativa legislativă menţionată mai sus  în şedinţa din 05 martie 2014.

Din totalul de 32 de membri ai Comisiei pentru buget, finanţe şi bănci au fost prezenţi la dezbateri  31 deputaţi.
La dezbaterea acestei iniţiative legislative a fost prezent, în calitate de invitat, din partea Ministerului Dezvoltării Regionale şi Administraţiei Publice domnul Iulian Matache – secretar de stat.
În urma examinării proiectului de Lege pentru modificarea şi completarea Legii nr. 105/2011 privind gestionarea şi utilizarea fondurilor externe nerambursabile şi a cofinanţării publice naţionale, pentru obiectivul „Cooperare teritorială europeană” şi a opiniilor exprimate, membri Comisiei, cu majoritate de voturi, propun supunerea spre dezbaterea şi adoptarea Plenului Camerei Deputaţilor a iniţiativei legislative  în forma adoptată de Senat.
	PREŞEDINTE,

Gheorghe DRAGOMIR
	SECRETAR,

Mihai Aurel DONŢU


Consilier parlamentar

Vasilica Popa

